Diari Oficial de la Generalitat Valenciana


Sumari del DOGV 3249, del 25-05-1998 (1998/3749)

RESOLUCIÓ de 28 d'abril de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni-marc de col·laboració entre la Generalitat Valenciana, a través de la Conselleria d'Obres Públiques, Urbanisme i Transports, i la Cambra Oficial de Comerç, Indústria i Navegació de Castelló de la Plana per al desenvolupament d'activitats dirigides a la potenciació del sector del transport a la província de Castelló.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3249

Data del DOGV
:   25-05-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/3749


Data del document
:   28-04-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 28 d'abril de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni-marc de col·laboració entre la Generalitat Valenciana, a través de la Conselleria d'Obres Públiques, Urbanisme i Transports, i la Cambra Oficial de Comerç, Indústria i Navegació de Castelló de la Plana per al desenvolupament d'activitats dirigides a la potenciació del sector del transport a la província de Castelló. [1998/X3749]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria d'Obres Públiques, Urbanisme i Transports, i la Cambra Oficial de Comerç, Indústria i Navegació de Castelló de la Plana, el dia 10 d'octubre de 1997, un Conveni Marc de col·laboració per al desenvolupament d'activitats dirigides a la potenciació del sector del transport a la província de Castelló, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0154/98, i que figura com a annex d'aquesta resolució.
  
València, 28 d'abril de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni-marc de col·laboració entre la Generalitat Valenciana, a través de la Conselleria d'Obres Públiques, Urbanisme i Transports, i la Cambra Oficial de Comerç, Indústria i Navegació de Castelló de la Plana per al desenvolupament d'activitats dirigides a la potenciació del sector del transport a la província de Castelló.
  
València, 10 d'octubre de 1997
  
Reunits
  
D'una banda, el conseller d'Obres Públiques, Urbanisme i Transports de la Generalitat Valenciana, el senyor Luís Fernando Cartagena Travesedo, en nom i representació d'aquesta, expressament facultat per a la signatura d'aquest conveni per Acord del Govern Valencià, de data 2 de setembre de 1997.
  
I d'una altra, el senyor Salvador Martí Huguet, president de la Cambra Oficial de Comerç, Indústria i Navegació de Castelló de la Plana, en nom i representació d'aquesta, expressament facultat per acord del ple de la Corporació, de 10 de juliol de 1997.
  
Ambdues parts es reconeixen mútuament competència i capacitat per a celebrar aquest conveni i
  
Manifesten
  
L'activitat del transport constitueix un pilar fonamental en l'economia castellonenca. Castelló de la Plana a través de la Ciutat del Transport, les millores de les instal·lacions portuàries i les comunicacions terrestres s'està convertint en un centre logístic de primer ordre.
  
Nombroses empreses disposen d'una reduïda operativitat a causa de la seua xicoteta dimensió, fet que els impedeix aconseguir economies d'escala adequades, i es produeixen notables carències en l'estructura empresarial.
  
El procés d'alliberament en curs, la transformació dels processos de comercialització, l'augment de la complexitat de la gestió i regles de competència genera la necessitat de disposar de cabals adequats de formació i informació per a les empreses del sector.
  
Donar suport a iniciatives tendents a facilitar l'adaptació de les estructures empresarials a les noves circumstàncies operatives, facilitar cabals d'accés a la formació i informació de les empreses, promoure i promocionar l'activitat del transport, es consideren actuacions indispensables per a consolidar la participació del sector en l'activitat econòmica de Castelló de la Plana.
  
Tenint en compte allò anteriorment exposat, la Generalitat Valenciana i la Cambra acorden la signatura d'un conveni per al desenvolupament d'accions que potencien el transport de la província de Castelló.
  
Tenint en compte les anteriors consideracions,
  
La Generalitat Valenciana i la Cambra acorden la signatura d'un conveni marc per al desenvolupament d'activitats que potencien el transport a la província de Castelló.
  
Primera. Objecte i objectius
  
L'objecte d'aquest conveni és establir un cabal de col·laboració entre la Conselleria d'Obres Públiques, Urbanisme i Transports i la Cambra Oficial de Comerç, Indústria i Navegació de Castelló de la Plana, per tal de desenvolupar accions que potencien el transport a la província de Castelló.
  
Segona. Contingut
  
Aquest conveni marc es desenvoluparà a través de les resolucions de la Direcció General de Transports que contindran les activitats a realitzar durant cada exercici i indicaran la dotació econòmica corresponent.
  
Les activitats se subjectaran a les línies d'actuació que marca aquest conveni per a assolir els objectius d'aquest.
  
Tercera. Línies d'actuació
  
Anàlisi detallada de les empreses de transport de mercaderies, incidint especialment en qüestions tal com el tipus d'activitat que desenvolupen, l'àmbit de prestació dels seus serveis i les destinacions que ofereixen.
  
Accions de foment en matèria de cooperació interempresarial tant en l'àmbit nacional com internacional.
  
Assessorament en matèries legals, tècniques i administratives d'interés per al sector.
  
Promoure la participació de les empreses en certàmens dirigits al sector del transport.
  
Activitats de formació especialment dirigides a les persones que desenvolupen la seua activitat en el sector.
  
Promocionar el transport a Castelló de la Plana, per tal d'animar l'industrial a la contractació del transport castellonenc. Aquesta promoció es durà a terme a través de jornades i seminaris divulgatius.
  
Divulgar la posició geoestratègica a Castelló de la Plana per tal que es configure com a centre logístic de la província.
  
Promoure la incorporació de noves tecnologies tendents a millorar la gestió i la capacitat de comercialització.
  
La totalitat de les línies d'actuació contingudes en les resolucions de la Direcció General de Transports, es duran a terme en tots els seus extrems, per la Cambra Oficial de Comerç, Indústria i Navegació de Castelló de la Plana, que presentarà la justificació documental a la Conselleria d'Obres Públiques, Urbanisme i Transports, abans d'acabar l'exercici econòmic corresponent.
  
Quarta. Dotació
  
La Generalitat Valenciana a través dels pressupostos anuals de la Conselleria d'Obres Públiques, Urbanisme i Transports, i en funció de l'existència de crèdit en cada exercici econòmic, dotarà les corresponents línies de crèdit per al total desenvolupament del conveni marc, que distribuirà al llarg de quatre exercicis, a través de les resolucions anuals de la Direcció General de Transports.
  
La Cambra Oficial de Comerç, Indústria i Navegació de Castelló de la Plana, es compromet a aportar un 25 % de l'import de la dotació econòmica establerta per a cada exercici per les resolucions de la Direcció General de Transports.
  
Cinquena. Aportacions anuals
  
Les resolucions de la Direcció General de Transports establiran les quanties anuals per al desenvolupament d'aquest conveni, indicant la forma en què la Generalitat Valenciana pagarà a la Cambra de Comerç els imports corresponents.
  
Sisena. Durada
  
Aquest conveni entrarà en vigor a la data de la seua signatura, i tindrà una durada de quatre anys, des de 1997 fins el 31 de desembre del 2000.
  
Les resolucions seran anuals, amb indicació de les accions, la vigència, el cost i la dotació d'ambdues institucions, i s'hi establiran les possibles clàusules de penalització.
  
El Govern Valencià podrà rescindir aquest conveni marc, quan s'incomplesca alguna de les clàusules que s'hi preveuen, i podrà obligar a tornar els imports percebuts, més els interessos de demora legalment establerts.
  
Per a la realització de la resolució anual de la Direcció General de Transports, serà necessari haver finalitzat i justificat el programa d'activitats anteriors en tots els seus extrems.
  
Setè. Naturalesa
  
Aquest conveni, que té naturalesa administrativa, es regirà per les pròpies normes, i en el que no es preveu supletòriament pels principis de la legislació general de contractació administrativa i els generals de l'ordenament jurídic administratiu.
  
El Govern Valencià faculta el conseller d'Obres Públiques, Urbanisme i Transports per a la signatura d'aquest conveni marc, i el conseller d'Obres Públiques, Urbanisme i Transports podrà delegar en el director general de Transports per a la realització de les resolucions anuals, la seua interpretació, i dictar totes les disposicions que siguen necessàries per al desenvolupament del que disposa aquest conveni marc.
  
I perquè conste als efectes oportuns, i en prova d'acord, signen els compareixents aquest document al lloc i en la data a dalt indicats.
  
El conseller d'Obres Públiques, Urbanisme iTransports,
  
LUÍS FERNANDO CARTAGENA TRAVESEDO
  
El president de la Cambra Oficial de Comerç, Indústria
  
i Navegació de Castelló de la Plana,